Luister Juanita jkie | Netwerk24
Luister Juanita jkie
Leë winkeltrollies wat Vrydag (08/11) volgelaai kan word sodat mense in nood oor die stad heen hier voor Kersfees 'n pakkie kos kan ontvang. Die hoofborge is Pick n Pay Preller Walk, Laerskool Willem Postma, Radio Rosestad en Bloemnuus. Van links is Fusi Motaung (Pick n Pay Preller Walk), Surita le Roux (Laerskool Willem Postma), Shane Adams (Pick n Pay Preller Walk) en Leonard Botha (organiseerder: Carols with the Stars).Foto: Lientjie Mentz
Die klank van Kersliedjies gaan Vrydag (08/11) vanaf die sportveld by die Laerskool Willem Postma in Dan Pienaar opklink wanneer die jaarlikse Carols with the Stars daar aangebied word.
Juanita du Plessis en haar kinders Franja en Ruan Josh gaan die gehoor by dié gratis vertoning vermaak met van hul gewildste én hul nuwe liedjies en daarna die gehoor lei in die sing van Kersliedjies.
Dit is die eerste keer waarop die drie in een groot vertoning in Bloemfontein gaan wees. "Dit is 'n groot voorreg om saam twee van my drie kinders op te tree," het Juanita aan Bloemnuus gesê.
Sy sê dit is vir haar altyd heerlik om in Bloemfontein op te tree. "Die gehore is baie vriendelik. Ek probeer om ten minste een keer 'n jaar in die stad op te tree."
Voor hul vertoning gaan Bloemfonteiner Cèzanne Yzelle die gehoor bederf met 'n paar liedjies en Mario Lategan, 'n seremoniemeester op die geleentheid, gaan hom ook by haar aansluit.
Toegang tot Carols with the Stars is gratis, maar almal word versoek om blikkieskos en ander nie-bederfbare produkte saam te bring wat aan vier liefdadigheidsorganisasies geskenk gaan word.
Winkeltrollies sal by ingange na die sportveld wees waarin die skenkings geplaas kan word. Die publiek kan toegang verkry deur die Zola Budd-hek en die Volvo-hek aan die sportveld se kant van die skool.
Mense wat ingeskryf het vir die kompetisie waarin die splinternuwe Ford Figo 1,5 AMB geborg deur Pick n Pay Preller Walk gewen kan word, moet teenwoordig wees om 'n kans te staan om dié motor te wen. Inskrywings kan nog tot vandag in die spesiaal gemerkte houer by Preller Walk geplaas word.
'n Bonus vanjaar is die Campmaster Roadster-sleepwaentjie wat deur die Preller Walk-winkelsentrum geborg word en ook die aand gewen kan word. Inskrywings kan ook net tot vandag in die spesiaal gemerkte houers in die sentrum geplaas word.
Bring jou eie stoel of kombers om op te sit en 'n piekniekmandjie. Daar sal ook kosstalletjies wees. Die hekke open om 17:00 en die vertoning begin om 18:30. Kom vroeg om 'n goeie sitplek te kry en kuier lekker saam met vriende en familie op dié spesiale geleentheid van die jaar.